মুখ্যমন্ত্রী মমতা বন্দ্যোপাধ্যায়ের এক চালেই কোন্দলে জেরবার প্রদেশ কংগ্রেস!
সোমবারের ঘটনাক্রমে কোনও নিয়ন্ত্রণই রইল না প্রদেশ নেতৃত্বের। পাবলিক অ্যাকাউন্টস কমিটির (পিএসি) চেয়ারম্যান পদে বাম পরিষদীয় দলের নেতা সুজন চক্রবর্তীর নামে এআইসিসি’র সিলমোহর আদায় করে সকালে কলকাতায় ফিরেছিলেন বিরোধী দলনেতা আব্দুল মান্নান। আর বিকেলে মুখ্যমন্ত্রী মমতার সঙ্গে মানস ভুঁইয়ার বৈঠকের পরে সেই কমিটির চেয়ারম্যান হিসাবে সবংয়ের বিধায়কের নাম ঘোষণা করে দিলেন স্পিকার বিমান বন্দ্যোপাধ্যায়। যার প্রেক্ষিতে সরাসরি না হলেও, মান্নানকে বলতে শোনা গেল, ‘‘মানুষ তৃণমূলের সরকারের বিরুদ্ধে বলার জন্য ভোট দিয়ে আমাদের বিধানসভায় পাঠিয়েছেন। কেউ যদি তাঁদের সঙ্গে হাত মিলিয়ে কিছু করেন, মানুষ তাঁকে বিশ্বাসঘাতক বলে চিহ্নিত করবে!’’ আক্রমণের নিশানায় কি মানস? মান্নানের জবাব, ‘‘মানুষই তা দেখবে।’’ আর প্রদেশ কংগ্রেস সভাপতি অধীর চৌধুরীর প্রতিক্রিয়া, ‘‘জোটের মধ্যে ফাটল ধরানোর চেষ্টা করছে শাসকদল। মানস ভুঁইয়াকে পিএসি থেকে ইস্তফা দিতে    বলা হয়েছে।’’ 
ইতিমধ্যেই এদিনের ঘটনাবলি সম্পর্কে এআইসিসি’কে রিপোর্ট পাঠিয়েছেন প্রদেশ নেতৃত্ব। সূত্রের খবর, বিরোধী দলনেতা এবং কংগ্রেস পরিষদীয় দলের উপনেতা নেপাল মাহাতোর মাধ্যমে মানসকে পদত্যাগ করার বার্তা পাঠিয়েছেন অধীর। একইসঙ্গে পিএসি’তে কংগ্রেসের যে আরও তিন বিধায়ক রয়েছেন, তাঁরাও পদত্যাগ করতে পারেন। আজ, মঙ্গলবার বিধানসভায় কংগ্রেস পরিষদীয় দলের বৈঠক রয়েছে। তারপরই পরবর্তী সিদ্ধান্ত ঘোষণা হতে পারে।
জোট যে অটুট, সে বার্তা দিতেই পিএসি’র চেয়ারম্যান হিসাবে সুজনের নামে কংগ্রেস সভানেত্রী সনিয়া গাঁধীর সিলমোহর আদায়ে দিল্লি গিয়েছিলেন মান্নান। প্রসঙ্গত, পিএসি পদের অন্যতম দাবিদার ছিলেন মানস। কিন্তু জোটের স্বার্থে বিরোধী দলনেতার পদ যেমন মান্নান পেয়েছেন, তেমনই পিএসি পদে সুজনের নামে দশ জনপথের সম্মতি আদায়ে অসুবিধা হয়নি। দিল্লি থেকে ফিরে এদিন দুপুরে সরাসরি বিধানসভায় আসেন মান্নান। বিধানসভার প্রেস কর্নারে যখন পিএসি চেয়ারম্যান হিসাবে বাম পরিষদীয় দলের নেতার নাম ঘোষণা করছেন, তখনও হয়তো টের পারেননি যে আগামী কয়েক ঘণ্টার মধ্যেই কংগ্রেসের অভ্যন্তরীণ কোন্দল প্রকাশ্যে আসতে চলেছে। 
বিকেল ৫টা নাগাদ স্পিকার বিমান বন্দ্যোপাধ্যায় বিধানসভার অন্য কমিটিগুলির পাশাপাশি পিএসি’র চেয়ারম্যানের নাম ঘোষণা করেন। এই ঘোষণার কিছুক্ষণ আগেই মুখ্যমন্ত্রীর ঘরে যান মানস। এই দুই ঘটনাক্রমের মধ্যে আবার যোগসূত্র গড়েছে মান্নানের বক্তব্য। তিনি জানান, এদিন মুখ্যমন্ত্রীর সঙ্গে তাঁর একটি বৈঠক ছিল। সেখানে মানসকে মুখ্যমন্ত্রী পিএসি’র চেয়ারম্যান করার কথা বলেন। মান্নানের কথায়, ‘‘এখন বুঝতে পারছি কেন ওই কথা মুখ্যমন্ত্রী বলেছিলেন।’’ যদিও তৃণমূলের একাংশের দাবি, মুখ্যমন্ত্রীর প্রস্তাবে বিশেষ আপত্তি করেননি মান্নান।
চেয়ারম্যান পদে মানসের নাম শুনেই প্রতিবাদ করেন মান্নান। সেই সময় কংগ্রেসের অন্য বিধায়কদেরও সরব হওয়ার জন্য ইশারা করেন তিনি। কিন্তু কেউই খুব বেশি আগ্রহ দেখাননি। স্পিকারের উদ্দেশে মান্নান বলেন, ‘‘আমরা ওই পদের জন্য সুজন চক্রবর্তীর নাম পাঠিয়েছি আপনার কাছে।’’ যার প্রেক্ষিতে স্পিকার পাল্টা বলেন,  ‘‘আপনি বিতর্ক করবেন না। বিরোধী দলের মর্যাদা দিয়ে আপনাদের কমিটি দিয়েছি। সুজনবাবুকে অন্য একটি কমিটির চেয়ারম্যান করা হয়েছে।’’ এরপর কংগ্রেস এবং বাম বিধায়কেরা কক্ষত্যাগ করেন। সভা থেকে বেরিয়ে বৈঠকে বসে কংগ্রেস পরিষদীয় দল। সূত্রের খবর, ওই বৈঠকেই দলের কয়েকজন বিধায়ক মানসকে ‘বয়কট’ করার দাবি জানান।
এদিনের ঘটনাক্রম সম্পর্কে পরে স্পিকার বলেন, ‘‘আমি বিকাল সাড়ে ৩টে পর্যন্ত অপেক্ষা করেছিলাম। কিন্তু চেয়ারম্যান পদে কারও নাম পাইনি। তাই আগে ওই কমিটির সদস্য হিসাবে যাঁদের নাম দেওয়া হয়েছিল, তাঁদের মধ্যে থেকে মানস ভুঁইয়াকে যোগ্য মনে করেছি।’’